Perjuangan masih belum selesai
Tanggal 7 Oktober tahun lalu menjadi detik hitam buat penduduk Gaza apabila rumah mereka dibedil rejim Zionis tanpa belas kasihan dan sudah genap setahun peperangan berdarah itu berlaku.Puluhan ribu rakyat Gaza syahid, malah lebih ramai yang tercedera dan memerlukan bantuan perubatan dengan segera.Sejauh mana konflik Gaza ini berlarutan atau bakal menemui titik akhirnya.Ikuti wawancara bersama Ketua Pegawai Eksekutif Cinta Gaza Malaysia (CGM), MUHAMMAD NADIR AL-NURI KAMARUZAMAN bersama wartawan MUHAMMAD SAUFI HASSAN untuk Kafe Ahad minggu ini. Sudah setahun serangan Zionis di bumi Gaza, bagaimana operasi CGM di sana?Alhamdulillah, selepas satu tahun operasi Cinta Gaza Malaysia (CGM) masih berjalan seperti biasa di bumi Gaza, ahli pasukan kita hampir 30 orang masih berada di bumi Gaza dan mereka meliputi keseluruhan kawasan Gaza daripada utara sampai ke selatan.Mereka membantu operasi menyampaikan bantuan kepada penduduk yang memerlukan.Alhamdulillah, bantuan kita berkembang daripada asal permintaan makanan dan pakaian sekarang ini sudah masuk fasa menghidupkan semula kehidupan rakyat Gaza seperti biasa dengan membuka sekolah sementara, universiti online dan sebagainya dan sekarang mungkin kita akan juga cuba menumpukan kepada isu persediaan berdepan musim sejuk, Insya-Allah.Sekarang ini, ahli Cinta Gaza Malaysia belum lagi ada yang mati syahid, tetapi ahli keluarga mereka ada yang sudah terkorban dan pada masa sama, ada juga daripada kalangan guru dan anak-anak murid di sekolah Malaysia yang berada di bawah Cinta Gaza Malaysia terkorban dan mati syahid.Sekarang ini, jumlah sumbangan yang sudah disalurkan ke bumi Gaza melalui Cinta Gaza Malaysia adalah sekitar RM25 juta, Alhamdulillah.Saudara dan keluarga sudah selamat di Malaysia, bagaimana perasaan selepas setahun diserang?Jujurnya, ahli keluarga saya Alhamdulillah sudah berada dalam keadaan selamat. Tetapi, emosi mereka masih belum stabil. Mereka masih mengenangkan seolah-olah mereka berada di bumi Gaza.Mereka bermimpi pada waktu malam ketakutan dan sentiasa menangis membaca berita mengenangkan ahli keluarga yang masih berada di sana.Pada masa sama, mereka merasakan seolah-olah melalui semula peristiwa Nakbah kerana keluar meninggalkan bumi Gaza dan mereka mengenang kisah yang diceritakan nenek mereka berkenaan dengan bagaimana Nakbah berlaku serta bagaimana orang yang keluar pada Nakbah 1948 meletakkan harapan untuk kembali semula ke bumi asal mereka.Bagaimana dengan sumbangan rakyat negara ini waktu ini, apakah masih sama ketika konflik meletus atau bagaimana? Sumbangan seperti biasa membuktikan bahawa pemahaman kita terhadap isu Palestin belum mencapai tahap memuaskan. Kita masih menyokong isu Palestin secara bermusim. Oleh kerana itu, walaupun tidak kurang jumlah syuhada yang terkorban setiap hari, tidak kurang jumlah mereka yang tercedera, tetapi dukacitanya sokongan kita dalam bentuk sumbangan, dalam bentuk doa, qunut nazilah kita dalam bentuk boikot dan demonstrasi kita semakin lama semakin menurun.Malah, kita mudah terjentik dengan isu kecil ataupun seolah-olah mencari ruang untuk menghentikan sokongan kita.Tetapi, kita merasakan majoriti rakyat Malaysia masih memberikan sokongan yang padu kepada isu Palestin.Cuma yang mungkin kerana sudah terlalu lama isu ini berlaku ataupun satu tahun yang berlaku, mereka mula  lemah dan lesu untuk terus menyokong.Saya rasa kempen perlu digerakkan dengan lebih kuat dan penuh bersemangat supaya ini tidak berlaku dan supaya sokongan kita menjadi sokongan yang diteraskan dengan pemahaman yang mendalam terhadap isu Palestin yang membolehkan kita memahami bahawa perjuangan kita tidak akan selesai sehingga pembebasan berlaku.Bagaimana saudara melihat konflik ini bakal berakhir atau ia akan menjadi konflik yang panjang?Konflik ini menunjukkan bahawa masih panjang perjalanannya. Ada dua senario yang mungkin berlaku.Pertama sekali mungkin akan tercatur sebuah perangan yang jauh lebih besar daripada apa yang berlaku pada hari ini dengan membabitkan serangan serantau.Ini bergantung kepada sejauh mana Israel akan membalas serangan yang dilancarkan Iran dan sejauh mana Iran bertindak balas lepas daripada itu.Pastinya kuasa besar juga sedang mengintai peluang dan keperluan mereka masuk dalam arena peperangan yang sedang berlaku dan sekiranya itu berlaku maka, pasti akan tercetus mungkin Perang Dunia Ketiga.Tetapi, pada masa sama, senario kedua yang mungkin berlaku ialah mungkin Israel akan berjaya ditundukkan bukan oleh kuasa besar, bukan oleh kuasa politik dan undang-undang antarabangsa yang tidak mampu melakukan apa-apa, tetapi mungkin akan ditundukkan oleh rakyat mereka sendiri yang pada hari ini sedang turun dengan keadaan ratusan ribu.Rakyat mereka turun setiap hari berarak di jalan Tel Aviv dan bandar besar di Israel memohon ataupun memaksa kerajaan mereka untuk menghentikan perangan.Pada masa sama, membantah kerajaan berhaluan kanan yang sangat ekstrem pada hari ini untuk meneruskan apa yang mereka lakukan pastinya dengan alasan untuk mengembalikan keamanan ke Tanah Haram Israel dan untuk menghentikan penghijrahan yang sedang berlaku dalam kalangan orang Israel.Harapan, doa dan peringatan saudara buat semua umat Islam.Bila bercakap isu Palestin ataupun isu Gaza yang berlanjutan selama hampir 80 tahun dan terakhir genosid sedang berlaku yang sudah masuk tahun yang ke-10, kita kadang-kadang merasakan bahawa kita terlalu lama membantu Palestin, kita rasakan kita terlalu lama dan terlalu banyak memberikan semangat kepada Palestin dan kita akan merasakan perasaan itu bila  kita memikirkan bahawa kita sedang membantu orang asing dan perjuangan asing, tetapi kita belum meyakini bahawa apa yang sedang kita lakukan adalah membantu menyelamatkan tanah wakaf umat Islam itu sendiri.Kita tidak boleh mengatakan bahawa kita sudah penat, malah kita yang berada di tempat aman dan baik ini, kita yang dilimpahi dengan 1001 nikmat ini yang perlu menjadi tulang belakang kepada perjuangan mereka di sana Insya-Allah sehingga ke akhirnya.